Diari Oficial de la Generalitat Valenciana


Sumari del DOGV 9699, del 06-10-2023 (2023/9849)

RESOLUCIÓ de 26 de setembre de 2023, de la directora general de Producció Agrícola i Ramadera, per la qual s'estableix la convocatòria per al Pla 2023 de les ajudes de la Comunitat Valenciana destinades a la subscripció d'assegurances agràries incloses en els plans anuals d'assegurances agràries combinades.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9699

Data del DOGV
:   06-10-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/9849


Data del document
:   26-09-2023

Organisme emissor


Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * ajuda pública

RESOLUCIÓ de 26 de setembre de 2023, de la directora general de Producció Agrícola i Ramadera, per la qual s'estableix la convocatòria per al Pla 2023 de les ajudes de la Comunitat Valenciana destinades a la subscripció d'assegurances agràries incloses en els plans anuals d'assegurances agràries combinades. [2023/9849]  
L'Ordre 25/2023, de 31 d'agost, de la Conselleria d'Agricultura, Ramaderia i Pesca, regula la concessió de subvencions de la Comunitat Valenciana a la subscripció d'assegurances agràries incloses en els plans anuals d'assegurances agràries combinades (DOGV 9677, 06.09.2023).  
  
Les ajudes regulades en aquesta ordre s'adapten als requisits que estableixen els articles 1, 2, 6, 8, 9, 27 i 28 del Reglament (UE) 2022/2472, de la Comissió, de 14 de desembre de 2022, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L 327, 21.12.2022), i els articles 1, 2, 3, 5, 6, 8, 9 i 44 del Reglament (UE) 2022/2473, de la Comissió, de 14 de desembre de 2022, pel qual es declaren determinades categories d'ajuda a les empreses dedicades a la producció, transformació i comercialització de productes de la pesca i de l'aqüicultura compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L 327, 21.12.2022).  
  
El Conveni de col·laboració signat el 15 de setembre de 2021 entre la Generalitat Valenciana, a través de la Conselleria d'Agricultura, Desenvolupament Rural, Emergència Climàtica i Transició Ecològica, i l'Agrupació Espanyola d'Entitats Asseguradores d'Assegurances Agràries Combinades, SA (Agroseguro), per al foment de les assegurances agràries a la Comunitat Valenciana, té per objecte, entre altres, promocionar la subscripció de l'assegurança agrària entre els agricultors i ramaders de la Comunitat Valenciana, regular la liquidació i el pagament a Agroseguro de les subvencions a les primes de les assegurances agràries que corresponga aportar a la Generalitat Valenciana, regular la informació i la documentació que ha d'aportar Agroseguro i establir les bases de col·laboració entre les dues entitats. El conveni té una vigència inicial de quatre anys i es podrà acordar unànimement la seua pròrroga per un període de fins a dos anys més.  
La present resolució de convocatòria per al Pla 2023 de les ajudes destinades a la subscripció d'assegurances agràries conté els percentatges de subvenció tant base com addicionals, la gestió, el control i la convocatòria pròpiament dita.  
La Comunitat Valenciana té una gran tradició en la contractació de l'assegurança agrària. És fonamental disposar d'una política d'assegurances agràries per al manteniment de les rendes de les persones agricultores i ramaderes de la Comunitat Valenciana.  
El foment de l'assegurança agrària és, sens dubte, el mitjà que permet, en molts casos, la supervivència de les explotacions agrícoles i ramaderes davant de les adversitats climàtiques. La present resolució de convocatòria fomenta la contractació de les assegurances agràries i manté els percentatges de subvenció incrementats en la convocatòria anterior.  
Un any més, en alguns cultius en secà, com olivera, cereal, vinya, ametler i cirera, en els quals no és pràctica habitual la contractació de l'assegurança agrària, és important, per a garantir la rendibilitat de les explotacions agràries, secundar amb mesures d'estímul aquesta contractació mitjançant una subvenció addicional específica.  
Dins de la política de suport a la qualitat dels productes agroalimentaris, es mantenen les subvencions addicionals per a les assegurances que emparen produccions incloses en sistemes de protecció de qualitat agroalimentària, com denominacions d'origen protegides (DOP), indicacions geogràfiques protegides (IGP) i Comité d'Agricultura Ecològica de la Comunitat Valenciana (CAECV). També es mantenen les ajudes a les pòlisses associatives, contractades per entitats associatives de l'agricultura i la ramaderia.  
Per a reforçar i potenciar la vertebració del sector agrari valencià, s'estima oportú mantindre la subvenció addicional per a les persones agricultores i ramaderes sòcies d'una de les organitzacions professionals agràries reconegudes oficialment a la Comunitat Valenciana.  
D'acord amb el que estableix l'article 11.1 del Reglament (UE) 2022/2472 i l'article 11.2 del Reglament (UE) 2022/2473, s'ha remés a la Comissió un resum de la informació relativa a la mesura d'ajuda finançada amb fons de la Generalitat, així com l'enllaç a l'adreça d'internet que dona accés directe a l'ordre de bases publicada.  
  
Per tot això, en virtut del que estableix l'article 70 de la Llei 5/1983, de 30 de desembre, del Consell, modificada per la Llei 12/2007, de 20 de març; el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions; el Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 126/2023, de 4 d'agost, del Consell, de modificació de determinats aspectes del Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat; sobre la base de les competències que estableix el Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca, i fent ús de les atribucions conferides en la disposició addicional segona de l'Ordre 25/2023, de 31 d'agost, de la Conselleria d'Agricultura, Ramaderia i Pesca, per la qual s'aproven les bases reguladores de la concessió de subvencions de la Comunitat Valenciana a la subscripció d'assegurances agràries incloses en els plans anuals d'assegurances agràries combinades, resolc:  
  
  
Primer. Percentatges de subvenció  
D'acord amb el que estableix l'article 7.2 de l'Ordre 25/2023, les ajudes consistiran en una subvenció base per al mòdul de contractació que es tracte i, si és el cas, en subvencions addicionals aplicades sobre la subvenció base.  
 1. Línies d'agricultura.  
Per a les pòlisses acollides al Pla 2023, el percentatge de subvenció aplicat exclusivament sobre la prima comercial base neta, la definició de la qual figura en l'annex IV, sense tindre en compte els recàrrecs per sinistralitat elevada, de cada pòlissa subscrita per als mòduls de les diferents línies d'assegurances agrícoles a la Comunitat Valenciana, serà el següent:  
Mòdul 1: 20 %  
Mòdul 2: 30 %  
Mòdul 3 i 3M: 35 %  
Mòdul P, PO i PP: 35 %  
Resta de mòduls: 30 %  
Per a tots els mòduls que disposen d'una assegurança complementària, el percentatge de subvenció aplicat a aquesta última serà el mateix que el del seu mòdul principal.  
 2. Línies de ramaderia i aqüicultura.  
La subvenció de les línies de retirada i destrucció d'animals morts es regularan sobre la base €/cap, d'acord amb la distribució que figura en l'annex III.  
En les línies de bestiar i aqüicultura que inclouen garanties de vida i servei de retirada i destrucció d'animals morts en l'explotació, el percentatge de subvenció, aplicat al tipus de capital vida, sobre la prima comercial base neta, una vegada deduïdes les bonificacions i descomptes que estableix la contractació de l'assegurança i sense tindre en compte els recàrrecs per sinistralitat elevada, serà del 30 %. La subvenció per al tipus de capital de retirada i destrucció d'animals morts en l'explotació s'aplicarà sobre la base €/cap, segons la distribució que estableix l'annex III.  
 3. Sobre els percentatges anteriors s'aplicaran, si és el cas, els percentatges de les subvencions addicionals següents:  
a) 10 % per als titulars de pòlisses en les parcel·les assegurades per al cultiu de què es tracte, inscrites en les denominacions d'origen protegides (d'ara en avant, DOP) i en les indicacions geogràfiques protegides (d'ara en avant, IGP), d'acord amb les parcel·les presentades per les entitats de marques de qualitat en el termini d'un mes abans de la data d'inici de la contractació de la línia corresponent.  
Les DOP i IGP a què fa referència el paràgraf anterior són les següents:  
DOP «Vins d'Utiel-Requena»  
DOP «Vins Alacant»  
DOP «Vins València»  
DOP «Raïm de Taula embossat Vinalopó»  
DOP «Nispros de Callosa d'en Sarrià»  
DOP «Xufa de València»  
DOP «Carxofa de Benicarló»  
DOP «Arròs de València»  
DOP «Kaki Ribera del Xúquer»  
DOP «Consell Regulador del Cava»  
DOP «Oli de la Comunitat Valenciana»  
DOP «El Terrerazo»  
DOP «Vi de finca Los Balagueses»  
DOP «Chozas Carrascal»  
DOP «Vera de Estenas»  
DOP «Magrana Mollar d'Elx / Magrana d'Elx»  
IGP Castelló  
IGP «Cítrics Valencians»  
IGP «Cireres Muntanya d'Alacant»  
b) 10 % per als titulars de pòlisses en les parcel·les assegurades per al cultiu de què es tracte, inscrites en el Comité d'Agricultura Ecològica de la Comunitat Valenciana (d'ara en avant, CAECV), d'acord amb les parcel·les presentades per aquesta entitat abans de l'inici de la contractació.  
c) 10 % per a les pòlisses agrícoles en les quals la persona assegurada no declare cap de les característiques que es detallen a continuació: tindre la condició de persona agricultora o ramadera professional i trobar-se afiliada i cotitzant en el Règim Especial de Treballadors Autònoms o en el Règim Especial de la Seguretat Social; ser titular d'explotació prioritària; ser sòcia d'una organització o agrupació de productors constituïda a l'empara del Reglament (UE) núm. 1305/2013, del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (Feader) i pel qual es deroga el Reglament (CE) núm. 1698/2005, del Consell, i del Reglament (UE) núm. 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007; ser jove agricultor o agricultora i haver rebut el pagament per als joves agricultors a què es refereix el capítol 5 del Reglament (UE) núm. 1307/2013, del Parlament Europeu i del Consell, de 17 de desembre de 2013, pel qual s'estableixen normes aplicables als pagaments directes als agricultors en virtut dels règims d'ajuda inclosos en el marc de la política agrícola comuna i pel qual es deroguen els reglaments (CE) núm. 637/2008 i (CE) núm. 73/2009, del Consell, i/o l'ajuda a la primera instal·lació en virtut del Reglament (UE) núm. 1305/2013, del Parlament Europeu i del Consell, de 17 de desembre de 2013, l'any anterior al de la contractació de l'assegurança.  
  
d) 20 % per a les pòlisses associatives contractades per entitats associatives de persones agricultores i ramaderes a les quals s'aplique la subvenció per entitat associativa concedida per ENESA, amb les característiques admeses per la Direcció General d'Assegurances i Fons de Pensions, per a l'assegurament conjunt de la producció dels seus socis i sòcies.  
e) 70 % per als cultius d'olivera, cereal, vinya, ametler i cirera en parcel·les de secà.  
f) 15 % per a les persones agricultores i ramaderes que siguen sòcies d'una de les organitzacions professionals agràries reconegudes oficialment a la Comunitat Valenciana.  
Aquestes subvencions addicionals són compatibles entre si, excepte les del punt c), d) i f), de les quals s'aplicarà la de més quantia. Aquestes i la resta de les subvencions addicionals compatibles s'aplicaran sumant als percentatges dels mòduls base els percentatges anteriorment establits aplicats a l'ajuda base, quan corresponga, d'acord amb els criteris de l'article 7.4 de l'Ordre 25/2023.  
4. D'acord amb l'article 7.5 de l'Ordre 25/2023, la determinació del límit de subvenció per a les pòlisses agrícoles i per al tipus de capital vida de les pòlisses ramaderes haurà de tindre en compte que l'import de la subvenció d'ENESA més l'import de la subvenció de la Conselleria d'Agricultura, Ramaderia i Pesca no sobrepassarà el 70 % de la prima d'assegurança, sense tindre en compte els recàrrecs per sinistralitat elevada.  
El límit de subvenció determinat per al tipus de capital de retirada i destrucció d'animals morts en l'explotació haurà de tindre en compte que l'import de la subvenció d'ENESA més l'import de la subvenció de la Conselleria d'Agricultura, Ramaderia i Pesca, del mateix tipus de capital, no pot ser superior al 82,5 % de la prima d'assegurança, sense tindre en compte els recàrrecs per sinistralitat elevada, del tipus de capital de retirada i destrucció.  
5. De conformitat amb l'article 7.6 de l'Ordre 25/2023, en les primes d'assegurances aqüícoles, aquest límit de subvenció no podrà superar el 50 % de la prima d'assegurança, sense tindre en compte els recàrrecs de sinistralitat elevada. En tot cas, no se subvencionaran primes de quantia superior a 2,5 milions d'euros o si l'import de les ajudes excedeix 1,25 milions d'euros per empresa i any. Aquests llindars no s'han d'eludir mitjançant la divisió artificial dels règims d'ajudes o els projectes d'ajudes.  
  
Segon. Gestió i control de pòlisses del Pla anual d'assegurances agràries combinades  
1. A l'efecte del control de les subvencions, la persona que pren l'assegurança, en el cas de pòlisses de contractació col·lectiva, o, directament, la persona assegurada, en cas de pòlisses individuals, seran les responsables de les infraccions administratives en matèria de subvencions i estaran subjectes a les sancions regulades en el títol IV de la Llei 38/2003, de 17 de novembre, general de subvencions, per a la qual cosa l'agent o prenedor ha de comprovar:  
a) Que les persones titulars de les pòlisses acrediten, amb el seu DNI/NIE o NIF, segons la seua personalitat jurídica, que el nom i els cognoms o la raó social és coherent amb el que consta en les pòlisses, igual que les seues dades a l'efecte de notificació, i que es troben com subvencionables en les bases de dades que verifiquen el compliment de les obligacions tributàries estatals i autonòmiques i front a la Seguretat Social.  
b) Que no hagen mort amb anterioritat a la formalització de la pòlissa.  
c) En el cas de les pòlisses ramaderes, l'existència en el Registre d'explotacions ramaderes de la Comunitat Valenciana (d'ara en avant, REGA) dels llibres de registre d'explotació inclosos en aquestes, així com la compatibilitat de l'espècie i del nombre d'animals assegurats, incrementats amb els coeficients de tolerància indicats en l'apartat tercer, punt 1, lletra b, amb el llibre d'explotació del ramader degudament actualitzat amb una antelació màxima de dos mesos a la formalització de la declaració de l'assegurança, o amb una declaració responsable de la persona assegurada, conformada per personal funcionari de la Conselleria d'Agricultura, Ramaderia i Pesca, aportada per la persona assegurada, segons l'annex I i l'annex II, amb una antelació màxima de dos mesos a la data de formalització de la declaració de l'assegurança, en la qual figuren les dades corresponents als llibres d'explotació registrats en el REGA amb la indicació per a cada un de l'espècie i la capacitat registrada.  
2. La persona prenedora de la pòlissa conservarà en el seu poder els certificats esmentats en el punt anterior durant un període de quatre anys comptats a partir de 2023, i els presentarà, previ requeriment de la Conselleria d'Agricultura, Ramaderia i Pesca, per a la verificació de la correcta aplicació de les subvencions.  
3. Agroseguro presentarà les certificacions de subvencions a la Conselleria d'Agricultura, Ramaderia i Pesca, per a la qual cosa utilitzarà els mitjans electrònics que complisquen els requisits de signatura electrònica establits per la legislació vigent. Cada càrrega de pòlisses se sotmetrà a un procés de validació previ a l'acceptació, durant el qual es verificaran les pòlisses per a les quals Agroseguro reclame la subvenció corresponent a la Conselleria d'Agricultura, Ramaderia i Pesca, i l'import de la subvenció reclamada. Efectuades per la Conselleria d'Agricultura, Ramaderia i Pesca les comprovacions oportunes, i, en tot cas, en el termini de seixanta dies naturals comptats des de la recepció de la certificació, aquesta procedirà a acceptar o denegar expressament les dades certificades.  
5. Agroseguro col·laborarà amb la Conselleria d'Agricultura, Ramaderia i Pesca en la gestió de la resolució de les incidències que aquesta detecte en les dades que la persona prenedora de l'assegurança haja declarat i figuren en la pòlissa. La Conselleria d'Agricultura, Ramaderia i Pesca comunicarà a Agroseguro amb la màxima urgència possible i, en tot cas, dins del termini d'acceptació de la liquidació, les incidències detectades en la comprovació de les dades remeses per Agroseguro en cada una de les liquidacions presentades. Agroseguro, seguint el procediment establit, es compromet a comunicar a la persona prenedora de l'assegurança i a l'entitat asseguradora les incidències detectades per la Conselleria d'Agricultura, Ramaderia i Pesca, perquè, en el termini de trenta dies naturals des de la comunicació de les incidències, aporte la documentació que justifique les dades declarades en la pòlissa o rectifique la dada errònia que origina la incidència. Rebuda la documentació remesa per la persona prenedora de l'assegurança o l'entitat asseguradora, Agroseguro la remetrà a la Conselleria d'Agricultura, Ramaderia i Pesca perquè determine la seua validesa o el rebuig definitiu de la subvenció inicialment reclamada.  
6. L'òrgan gestor del procediment té potestat per a consultar les dades següents: dades d'identitat de la persona sol·licitant o, si és el cas, del seu representant legal, dades d'estar al corrent amb la Tresoreria de la Seguretat Social, dades del Registre de explotacions ramaderes de la Comunitat Valenciana (REGA), dades relatives a figures de qualitat alimentària (DOP, IGP, CAECV), dades sobre joves agricultors, dades sobre explotacions prioritàries, i dades sobre organitzacions o agrupacions de productors. No obstant això, si la persona interessada s'hi vol oposar, és imprescindible que indique la informació concreta a la consulta de la qual s'oposa i els motius que ho justifiquen, a través del formulari que es troba en la seu electrònica de la Generalitat, en l'adreça d'internet sede.gva.es/va/proc15162. Si s'hi oposa, queda obligada a aportar els documents acreditatius corresponents.  
7. L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració Tributària, a través del formulari que es troba en la seu electrònica de la Generalitat, en l'adreça d'internet sede.gva.es/va/proc15162. En cas contrari, la persona interessada ha d'aportar els documents acreditatius corresponents.  
8. Les persones titulars de les pòlisses que sol·liciten subvenció hauran de tindre actualitzades les dades bancàries amb les quals relacionar-se econòmicament amb l'Administració de la Generalitat.  
Quan les persones interessades necessiten donar d'alta o modificar un compte bancari per a percebre les ajudes convocades, aquesta actuació es podrà dur a terme de manera telemàtica a través de la seu electrònica de la Generalitat (sede.gva.es/proc22648), si bé estan obligats a fer-ho els subjectes que preveu l'article 6 de l'Ordre 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
En el cas que la persona sol·licitant no estiga obligada a fer l'alta o modificació del compte bancari a través de la corresponent tramitació telemàtica, i no opte per efectuar-la d'aquesta manera, haurà d'adjuntar a la pòlissa el model de domiciliació bancària degudament omplit i signat, disponible en la seu electrònica de la Generalitat, en l'adreça d'internet sede.gva.es/va/proc15162.  
  
Tercer. Gestió i controls addicionals per a les pòlisses ramaderes  
1. Per a les pòlisses ramaderes, la Conselleria d'Agricultura, Ramaderia i Pesca comprovarà almenys una mostra del deu per cent, mitjançant la utilització del REGA, dels punts següents:  
a) Que els llibres de registre d'explotació indicats en la pòlissa existeixen en el REGA i estan donats d'alta en el moment de la formalització de la pòlissa.  
b) Per als llibres de registre d'explotació que superen el control anterior, es verificaran les dades següents:  
- La compatibilitat de l'espècie assegurada i la capacitat registrada.  
- Que el nombre d'animals assegurats no supera els registrats, multiplicats pels coeficients següents:  
1,45 per a les espècies de bestiar oví i caprí.  
1,35 per a les espècies equina i bovina.  
1,25 per a les gallines i pollastres.  
1,50 per a la clòtxina.  
1,20 per a la resta de les espècies.  
2. Per a les pòlisses que no superen el control anterior, la Conselleria d'Agricultura, Ramaderia i Pesca comunicarà tal circumstància a Agroseguro, i, per tant, a la persona prenedora de la pòlissa, a fi que tinguen coneixement de l'origen de les incidències i les esmenen, d'acord amb el punt 5 de l'apartat segon.  
  
Quart. Gestió i control de la identitat de les persones assegurades inclosos en la Base de dades per al control integral d'accés a subvencions (CIAS) com a subvencionables  
1. Per a totes les pòlisses, la Conselleria d'Agricultura, Ramaderia i Pesca comprovarà la identitat de la persona assegurada i que estigué inclosa en la base de dades CIAS.  
2. Per a les pòlisses que no superen el control anterior, la Conselleria d'Agricultura, Ramaderia i Pesca comunicarà tal circumstància a Agroseguro, i, per tant, a la persona prenedora de la pòlissa, a fi que tinguen coneixement de l'origen de les incidències i les esmenen, d'acord amb el punt 5 de l'apartat segon.  
3. En el cas que la persona assegurada estiga de baixa en l'AEAT per defunció esdevinguda amb posterioritat a la formalització de la declaració de l'assegurança, l'entitat asseguradora o la persona prenedora de la pòlissa hauran de remetre a la Conselleria d'Agricultura, Ramaderia i Pesca la declaració de l'assegurança i el certificat de defunció de la persona assegurada. No seran admissibles les subvencions de pòlisses aplicades amb càrrec a la Conselleria d'Agricultura, Ramaderia i Pesca en què la persona assegurada estiguera ja morta amb antelació a la formalització de la declaració de l'assegurança.  
4. En el cas que la persona assegurada estiga donada de baixa en l'AEAT, i siga una persona jurídica o una comunitat de béns, l'entitat asseguradora o la persona prenedora de la pòlissa haurà de presentar davant de la Conselleria d'Agricultura, Ramaderia i Pesca la declaració d'assegurança i el certificat de baixa expedit per l'AEAT, en el qual conste la data i el motiu de la baixa. No seran admissibles les subvencions aplicades, amb càrrec a la Conselleria d'Agricultura, Ramaderia i Pesca, a pòlisses en què la persona assegurada siga una entitat jurídica o comunitat de béns i estiga donada de baixa en l'AEAT amb antelació a la formalització de la declaració de l'assegurança.  
5. Totes les persones interessades que estiguen incloses en la base de dades CIAS com a subvencionables en la data d'entrada en vigor de l'assegurança agrària tindran dret a percebre les subvencions de la Conselleria d'Agricultura, Ramaderia i Pesca que els corresponguen, sense perjudici del que estipulen els punts 3 i 4 d'aquest apartat i que els siga requerida la documentació que es determine per a cada una de les subvencions que sol·liciten.  
6. Les persones jurídiques, agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat que vulguen accedir a aquestes subvencions hauran d'haver comunicat prèviament a ENESA la llista completa i actualitzada dels seus socis, d'acord amb l'article 13.4 del Reial decret 425/2016, d'11 de novembre, pel qual s'estableixen les bases reguladores per a la concessió de subvencions de l'Administració general de l'Estat a l'assegurança agrària, en la redacció que en fa el Reial decret 1075/2021, de 7 de desembre, de manera que puga actualitzar-se degudament la seua situació en el mòdul de subvencions addicionals de la base de dades CIAS.  
  
Cinqué. Gestió i control d'alta en l'Agència Tributària Valenciana  
1. Per a totes les pòlisses, la Conselleria d'Agricultura, Ramaderia i Pesca comprovarà que la persona assegurada es troba al corrent de les seues obligacions fiscals amb l'Agència Tributària Valenciana, sempre que la persona interessada haja autoritzat l'òrgan gestor del procediment per a fer-ho. En cas que la persona interessada no autoritze la consulta, haurà d'aportar amb la pòlissa un certificat d'estar al corrent de les obligacions fiscals amb l'Agència Tributària Valenciana. La informació relativa a la tramitació que cal seguir per a obtindre el certificat que acredita estar al corrent de les obligacions tributàries amb l'Agència Tributària Valenciana es troba en la seu electrònica de la Generalitat, a través de l'adreça d'internet sede.gva.es/proc1621.  
  
2. Per a les pòlisses que no superen el control anterior, la Conselleria d'Agricultura, Ramaderia i Pesca comunicarà tal circumstància a Agroseguro, i, per tant, a la persona prenedora de la pòlissa, a fi que tinguen coneixement de l'origen de les incidències i les esmenen, d'acord amb el punt 5 de l'apartat segon.  
  
Sisé. Gestió i control de pòlisses amb parcel·les inscrites en DOP, IGP i CAECV  
1. Per al Pla 2023, els òrgans competents de les DOP, IGP i CAECV entregaran a la Conselleria d'Agricultura, Ramaderia i Pesca la documentació inclosa en fitxer electrònic relativa almenys als DNI/NIE o NIF de les persones titulars i les parcel·les inscrites en els seus respectius àmbits competencials, un mes abans de l'inici de la contractació de la línia corresponent.  
2. La Conselleria d'Agricultura, Ramaderia i Pesca comprovarà en una mostra representativa que el DNI/NIE o NIF i les parcel·les de les persones assegurades a les quals es concedisca la subvenció addicional per inscripció en DOP, IGP i CAECV figuren en la informació presentada pels òrgans competents i admetrà al seu càrrec només les subvencions de les pòlisses que superen aquest control.  
3. Per a les pòlisses que no superen el control anterior, la Conselleria d'Agricultura, Ramaderia i Pesca comunicarà tal circumstància a Agroseguro, i, per tant, a la persona prenedora de la pòlissa, a fi que tinguen coneixement de l'origen de les incidències i les esmenen, d'acord amb el punt 5 de l'apartat segon.  
4. La persona prenedora de la pòlissa només aplicarà subvencions addicionals en concepte de parcel·les inscrites en DOP, IGP o CAECV, quan haja comprovat que les parcel·les assegurades figuren inscrites en la base de dades que l'òrgan competent de la DOP, IGP o CAECV ha expedit i remés, amb un mes d'antelació a la data d'inici de la contractació de la línia corresponent, a la Conselleria d'Agricultura, Ramaderia i Pesca, i que aquesta, al seu torn, haja proporcionat a Agroseguro per al seu control.  
  
Seté. Gestió i control de pòlisses les persones titulars de les quals siguen sòcies d'una de les organitzacions professionals agràries reconegudes oficialment a la Comunitat Valenciana  
1. Les organitzacions professionals agràries reconegudes oficialment a la Comunitat Valenciana entregaran a la Conselleria d'Agricultura, Ramaderia i Pesca un fitxer electrònic amb els DNI/NIE o NIF dels socis titulars de pòlisses agràries o ramaderes que vulguen sol·licitar la subvenció addicional a què fa referència la lletra f del número 3 de l'apartat primer.  
2. D'igual manera, en aquest fitxer electrònic s'incorporaran els DNI/NIE o NIF de les persones sòcies que els sol·liciten l'expedició d'un certificat de pertinença a la seua organització, a l'efecte de poder sol·licitar la subvenció addicional a què fa referència el punt 1 d'aquest apartat.  
3. El primer fitxer electrònic s'entregarà a la Conselleria d'Agricultura, Ramaderia i Pesca en el termini de quinze dies a comptar des de l'endemà de la publicació de la present convocatòria en el Diari Oficial de la Generalitat Valenciana. Posteriorment, dins dels quinze últims dies de desembre, s'entregaran fitxers electrònics actualitzats únicament amb els nous socis que hagen sol·licitat directament la subvenció o el certificat esmentat en el punt anterior des de l'entrega de l'últim fitxer electrònic.  
  
Huité. Controls documentals  
La Conselleria d'Agricultura, Ramaderia i Pesca podrà sol·licitar a Agroseguro i/o a ENESA la documentació de pòlisses sobre les quals s'aplicarà una subvenció per a la comprovació de la veracitat de les dades. Aquests controls es faran mitjançant mostrejos aleatoris o dirigits. Si dels controls i les verificacions es detecta la no procedència de l'aplicació de la subvenció a les pòlisses, es recuperaran les quantitats indegudament aplicades mitjançant el procediment que preveu l'article 13.3 de l'Ordre 25/2023, de 31 d'agost, de la Conselleria d'Agricultura, Ramaderia i Pesca, per la qual s'aproven les bases reguladores de la concessió de subvencions de la Comunitat Valenciana a la subscripció d'assegurances agràries incloses en els plans anuals d'assegurances agràries combinades.  
  
Nové. Convocatòria  
D'acord amb la Llei 9/2022, de 30 de desembre, de pressupostos de la Generalitat per a l'exercici 2023, l'import global màxim fixat per a la resolució d'expedients de la convocatòria de l'exercici 2023, de les ajudes regulades en l'Ordre 25/2023, serà el següent:  
Aplicació pressupostària: 03.90.20.8089  
Programa: 714.20 (Ordenació i millora de la producció agrària)  
Capítol: 4  
Línia: S3092  
Import global màxim: 35.441.250 €  
  
Desé. Increment pressupostari  
De conformitat amb el que estableix l'article 22.1, apartat k, de la Llei 9/2022, i en relació amb l'article 24 del Decret 77/2019, de 7 de juny, del Consell, de regulació del procediment de gestió del pressupost de la Generalitat, els imports abans esmentats tenen el caràcter d'ampliables.  
  
Onzé. Protecció de dades de caràcter personal  
1. El procediment administratiu derivat de la present norma comporta el tractament de dades de caràcter personal en el marc del que disposa el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. De conformitat amb el que preveuen els articles 13 i 14 del Reglament (UE) 2016/679, del Parlament Europeu i del Consell, i l'article 11 de la Llei orgànica 3/2018, de 5 de desembre, respecte al tractament de dades de caràcter personal, cal informar el següent:  
a) Nom del tractament: ajudes en matèria agrícola, agroalimentària i de desenvolupament rural de la conselleria competent en matèria d'agricultura.  
b) Identitat del responsable del tractament: persona titular de la sotssecretaria de la conselleria amb competències en matèria d'agricultura.  
  
c) Finalitat del tractament: gestionar les ajudes en matèria agrària, agroalimentària i de desenvolupament rural.  
d) Exercici de drets: les persones interessades tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al tractament d'aquestes i a no ser objecte de decisions individuals automatitzades, de manera presencial o telemàtica, de conformitat amb el que preveu l'adreça d'internet següent: sede.gva.es/va/proc19970.  
e) Reclamacions: sense perjudici de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu l'adreça d'internet sede.gva.es/va/proc22094, sense perjudici de la possibilitat de reclamar davant de l'Agència Espanyola de Protecció de Dades.  
f) Es pot obtindre informació més detallada en l'enllaç següent: https://gvaoberta.gva.es/va/registre-activitats-de-tractament.  
Quan el prenedor o la prenedora siga persona diferent de la persona assegurada, i aporte dades de caràcter personal de terceres persones en el procediment administratiu, té l'obligació d'informar-les dels aspectes següents:  
a) La comunicació d'aquestes dades a l'Administració per a tractar-les en l'àmbit de les seues competències i d'acord amb els fins del procediment.  
b) La possibilitat que l'Administració faça consultes relacionades amb les seues dades per a comprovar, entre altres aspectes, la veracitat d'aquestes. Si aquesta consulta requereix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver recaptat aquesta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
3. Agroseguro garantirà que l'interessat, en el moment de contractar la pòlissa subvencionada, coneix les comunicacions de dades que es realitzaran a la Conselleria d'Agricultura, Ramaderia i Pesca, amb la finalitat de complir amb el que estableix la Llei 38/2003, de 17 de novembre, general de subvencions, les bases de les ajudes i la convocatòria.  
4. La Conselleria d'Agricultura, Ramaderia i Pesca es compromet a no utilitzar les dades de caràcter personal comunicades per Agroseguro per a cap altra finalitat diferent a la que motiva la seua comunicació, que no és una altra més que la comprovació de la procedència o no de la subvenció a les primes corresponents en la declaració d'assegurança subscrita i el compliment de les obligacions imposades per la normativa aplicable a les subvencions.  
  
Dotzé. Transparència, subministrament d'informació i dades obertes  
  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei general de subvencions, les persones beneficiàries de la subvenció hauran de complir les següents obligacions de transparència:  
1. Les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana que recull l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, s'han de publicar en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es farà mitjançant la pàgina web de l'entitat o a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits i haurà de mantindre's publicada durant, almenys, quatre anys naturals.  
2. Sense perjudici de les obligacions que preveuen els apartats anteriors, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè aquesta complisca les obligacions que preveu la Llei 1/2022, de 13 d'abril, en el termini de quinze dies hàbils des del requeriment. Una vegada transcorregut el termini conferit en el requeriment, sense que aquest s'haja atés, l'òrgan que ha fet el requeriment podrà acordar, amb advertiment i audiència previs a l'entitat beneficiària, la imposició de multes coercitives en els termes que preveu l'article 5 de la Llei 1/2022.  
  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Tretzé. Règim de recursos  
Contra la present resolució, que posa fi a la via administrativa, es podrà interposar potestativament un recurs de reposició davant del mateix òrgan que l'ha dictada, en el termini d'un mes, comptat des de l'endemà de la seua publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l'endemà de la seua publicació. Tot això, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Catorzé. Entrada en vigor  
La present resolució entrarà en vigor el dia de la publicació del seu extracte en el Diari Oficial de la Generalitat Valenciana i serà aplicable a totes les pòlisses subscrites per al Pla d'assegurances agràries combinades de 2023.  
  
València, 26 de setembre de 2023.- La directora general de Producció Agrícola i Ramadera (p. d. Ordre 25/2023; DOGV 9677, 06.09.2023): Leticia Sanchiz Becquet.  
  
  
  
ANNEX I  
Declaració responsable de cens ramader, i el seu reconeixement oficial, a l'efecte de la contractació de l'assegurança de recollida i destrucció de cadàvers no bovins morts en explotació (d'ara en avant, R i D no bovina).  
  
El formulari es troba en l'enllaç següent: http://www.gva.es/va/proc15162  
  
  
  
ANNEX II  
Declaració responsable de cens ramader, i el seu reconeixement oficial, a l'efecte de la contractació de l'assegurança de recollida i destrucció de cadàvers bovins morts en explotació (d'ara en avant, R i D bovina).  
  
El formulari es troba en l'enllaç següent: http://www.gva.es/va/proc15162  
  
  
  
ANNEX III  
(\*) A les explotacions cunícoles que disposen de baguls congeladors amb capacitat de, com a mínim, 400 litres cada 1.000 femelles reproductores, o valor equivalent en la proporció, s'incrementa la subvenció en un 30 %.  
(\*\*) A les explotacions aviàries (excloses les explotacions d'ànecs, oques, polits, estruços i emús) que disposen de baguls congeladors amb capacitat de, com a mínim, 1.000 litres cada 30.000 places, o valor equivalent en la proporció, s'incrementa la subvenció en un 30 %.  
  
L'aplicació de la subvenció per OPA en el capital RiD es calcularà incrementant el preu unitari en un 15 %.  
  
  
  
ANNEX IV  
Definicions  
  
Prima comercial base neta. És la suma de la prima de risc recarregada i de les despeses de gestió d'Agroseguro, una vegada deduïdes les bonificacions i els descomptes, i sense tindre en compte els recàrrecs per sinistralitat elevada.  
Prima de risc recarregada. És la prima de risc neta, més la prima de reassegurança del Consorci de Compensació d'Assegurances i més el recàrrec de seguretat.  
Prima de risc neta. És la prima base més les despeses de prestacions.